钦定古今图书集成/明伦汇编/官常典/第784卷 > 刘煜
## 钦定古今图书集成/明伦汇编/官常典/第784卷 > 刘煜

按《宋史刘温叟传》：“温叟子煜，字耀卿，进士及第，积官
秘书省著作郎，知龙门县。群盗杀人，煜捕得之，将械
送府，恐道亡去，皆斩之，众服其果，通判益州，召还。时
王曙治蜀，或言其政苛暴，真宗问曙治状与凌策孰
愈？煜曰：‘策在蜀，岁丰事简，故得以宽假民。比岁小歉，
盗贼窃发，非诛杀不能禁。然曙所行，亦未尝出陛下
法外’。”帝善之。天禧元年，始置监官，帝谓宰相曰：“谏官、
御史当识朝廷大体。”于是以煜为右正言。会岁荐饥，
河决滑州，大兴力役，饥殍相望。煜请策免宰相，以应
天变。都城东南有泉出，民争传可以已疾，诏即其地
建祥源观。煜言其诡妄不经，且亢旱不可兴土木以
营不急。又请罢提点刑狱，禁民弃父母、事佛、老者皆
不报。表请补外，帝以煜屡言事，乃以判三司户部勾
院，出安抚京西。还，直集贤院、同修起居注，迁右司谏，
以尚书工部员外郎兼侍御史知杂事，权判吏部流
内铨。请京朝官遭父母忧，官司毋得奏留，故事，当起
复者如旧。因诏益、梓、利、夔路长吏仍旧奏裁，馀乞免
持服者论其罪。改三司户部副使，擢龙图阁待制、提
举诸司库务，权发遣开封府事，累迁刑部郎中、龙图
阁直学士、知河南府，徙河中府，卒。初，王曙坐寇准贬
官，在朝无敢往见者，煜叹曰：“友朋之义，独不行于今
欤”往饯之，经宿而还。尝善河中处士李渎，渎死，为陈
其高行，诏以著作郎赠之。唐末五代乱，衣冠旧族多
离去乡里，或爵命中绝，而世系无所考。惟刘氏自十
二代祖北齐中书侍郎环隽以下，仕者相继，而世牒
具存焉。子几。